Turkiyada koronavirusga qarshi burun ichiga purkaladigan vaksinani odamlarda sinovdan o‘tkazish boshlanadi

Turkiyada koronavirusga qarshi burun ichiga purkaladigan vaksinani odamlarda klinik sinovdan o‘tkazish boshlanadi, deb ma'lum qildi mamlakat sanoat vaziri Mustafo Varank.
Varankning so‘zlariga ko‘ra, sprey ko‘rinishidagi preparat turk olimlari tomonidan ishlab chiqilmoqda, uning klinikaoldi sinovlari muvaffaqiyatli yakunlangan.
Uning ta'kidlashicha, vaksinaning klinik sinovlari birinchi bosqichi "tez vaqt ichida boshlanadi".
Vazir barcha klinik sinovlar muvaffaqiyatli yakunlanganidan so‘ng vaksinadan foydalanish joriy yilda boshlanishini aytdi.
Avvalroq turkiyalik mutaxassislar koronavirusga qarshi vaksina yaratish bo‘yicha oltita loyiha ustida ish olib borayotgani ma'lum qilingandi.
Turkiyada koronavirus yuqtirish bilan bog‘liq holatlar soni 3,2 milliondan oshgan, 31 mingdan ortiq bemor vafot etgan.